На основу члана 35. став 2. Закона о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон, 9/20 и 52/21) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О УТВРЂИВАЊУ ПРОСТОРНОГ ПЛАНА ПОДРУЧЈА ПОСЕБНЕ НАМЕНЕ

РАЗВОДНОГ ГАСОВОДА РГ-13 БЕОГРАД-ВАЉЕВО-ЛОЗНИЦА СА ЕЛЕМЕНТИМА ДЕТАЉНЕ РЕГУЛАЦИЈЕ

Члан 1.

Утврђује се Просторни план подручја посебне намене разводног гасовода РГ-13 Београд-Ваљево-Лозница са елементима детаљне регулације (у даљем тексту: Просторни план), који је одштампан уз ову уредбу и чини њен саставни део.

Члан 2.

Просторним планом се обезбеђује плански основ за развој, коришћење и уређење подручја разводног гасовода РГ-13 Београд-Ваљево-Лозница на деловима територија градских општина Барајево, Обреновац, Чукарица и Лазаревац, градова Ваљева и Лознице и општина Лајковац, Мионица, Уб, Осечина, Пожега и Крупањ.

Члан 3.

Просторни план се састоји из текстуалног делa и графичких приказа.

Текстуални део Просторног плана објављује се у „Службеном гласнику Републике Србије”.

Графички прикази су:

1. Графички прилог 1. Подручје Просторног плана;
2. Реферална карта број 1: Посебна намена простора, у размери 1:50 000;
3. Реферална карта број 2: Насеља, инфраструктурни системи и заштита животне средине, у размери 1:50 000;
4. Реферална карта број 3: Спровођење Просторног плана, у размери 1:50 000;
5. Карта детаљне регулације линијског дела гасовода, у размери 1:2 500, Листови од 1-51;
6. Карта детаљне регулације објеката гасовода, у размери 1:500, Листови од 1-4;
7. Прегледна карта 1. Обухват Просторног плана по деоницама и јединицама локалних самоуправа (преглед детаљних листова).

Графичке приказе из става 3. овог члана, израђене у 17 примерака, својим потписом оверава овлашћено лице органа надлежног за послове просторног планирања.

Члан 4.

Просторни план ће се спроводити директно и индиректно на начин утврђен Просторним планом. Развој, коришћење и уређење подручја посебне намене спроводиће се сагласно решењима из Просторног плана.

Члан 5.

Графички прикази из члана 3. ст. 3. и 4. ове уредбе, чувају се трајно у Влади (један комплет), Министарству грађевинарства, саобраћаја и инфраструктуре (два комплета), Јавном предузећу „Србијагас” Нови Сад (два комплета), градовима Београду, Ваљеву и Лозници (по један комплет), градским општинама Барајево, Обреновац и Лазаревац (по један комплет) и општинама Лајковац, Мионица, Уб, Осечина, Пожега и Крупањ (по један комплет).

Члан 6.

Документациона основа Просторног плана израђује се у два примерка (у аналогном и дигиталном формату) и трајно се чува у министарству надлежном за послове просторног планирања.

Члан 7.

Просторни план је доступан заинтересованим лицима, у електронском облику, преко Централног регистра планских докумената, који води орган надлежан за послове државног премера и катастра.

Члан 8.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-4745/2022-1

У Београду, 16. јуна 2022. године

В Л А Д А

ПРЕДСЕДНИК

Ана Брнабић, с.р.